**Մարգարիտա Չեռնովայի տուն** (ռուս.՝ Дом Маргариты Черновой), շենք Ռուսաստանի Դոնի Ռոստով քաղաքում, որը գտնվում է Բոլշայա Սադովայա փողոցում (տուն 27/47)։

Առանձնատունը կառուցվել է 1899 թվականին ճարտարապետ Նիկոլայ Դորոշենկոյի նախագծով, այն պատկանում էր Մ. Ն. Չեռնովային։ Չեռնովայի տունն ունի տարածաշրջանային նշանակության մշակութային ժառանգության օբյեկտի կարգավիճակ։

Պատմություն
-----------

Բոլշայա Սադովայա փողոցում գտնվող առանձնատունը Մարգարիտա Նիկիտիչնա Չեռնովայի համար կառուցել է նրա երկրպագուն՝ Պարամոնովների ցեղի ներկայացուցիչներից մեկը։ Տան ճարտարապետը, ենթադրաբար, եղել է Նիկոլայ Ալեքսանդրովիչ Դորոշենկոն։

19-րդ դարի վերջին - 20-րդ դարի սկզբին տանը հաճախ տեղի էին ունենում պարահանդեսներ, ընդունելություններ, երաժիշտների կատարումներ և այլ միջոցառումներ։ Շենքի առաջին հարկում տարածքներ էին վարձակալում առևտրային տարբեր կազմակերպություններ, մասնավորապես, Շամկովիչի դեղատունը և «Յուլիուս Գարոխովի առևտրի տունը»։ Երկրորդ հարկում բնակելի տարածքներ էին։ Բոլշայա Սադովայա փողոց էին դուրս գալիս ընդունելությունների սրահի պատուհանները։ Այլ սենյակների շարքում սրահը առանձնանում էր բարձր առաստաղներով և ներսույթի շքեղ դեկորով։ Բեմը սրահի անկյունում էր։ Միջանցքից հնարավոր էր դուրս գալ բազրիքով պատշգամբ։ Խալտուրինի նրբանցք դուրս եկող ճակատի երկայնքով տեղակայված էին ճաշասենյակը, հյուրասենյակը, ննջարանը և այլ սենյակներ։ Յուրաքանչյուր սենյակ զարդարված էր ծեփվածքով, որը նկարազարդված էր յուղաներկով։

Շենքի գլխավոր մուտքը գտնվում է Բոլշայա Սադովայա փողոցի և Խալտուրինի նրբանցքի անկյունում։ Նրա երկու կողմերում կեղծ պատուհաններն են, որոնք զարդարված են ծեփածո զարդաքիվեր ունեցող երեսկալներով։ Անկյունային մասի վրա վեր է խոյանում գմբեթավոր արևնակ. սա առանձնատան հորինվածքային միջուկն է։ Երկրորդ հարկում բազրիքով պատշգամբ է։ Ճակատը ճոխ դեկորացրված է ծեփվածքով՝ խորշերում դեկորատիվ ծաղկամաններով, ատլանտներով, կարիատիդներով, մեդալիոններով, ծովային խեցիներով, դրասանգներով, բուսական նախշերով։

1920 թվականին, խորհրդային իշխանության հաստատումից հետո, Չեռնովային վտարեցին, իսկ շենքն ազգայնացվեց։ Առաջին հարկում և նկուղում տեղակայվեց «Թիվ 2 դեղատունը», երկրորդում՝ «Թիվ 5 մանկական կոմունան»։ 1926 թվականի տվյալներով՝ երկրորդ հարկում Դոնպրոֆոբրի կարուձևի դպրոցն էր։ Առաջին հարկում, բացի «Թիվ 2 դեղատնից», տեղակայվել էին «Կոժսիրյո» բաժնետիրական ընկերությունը, ինչպես նաև *«9 ընտանիքների բնակիչներ, որոնք մեկ սենյակում 7-ական հոգով նեղված ապրում են առևտրային տարածքներում»*։

1926 թվականի փետրվարի 2-ին առանձնատունը հանձնվեց երկրամասային դատախազությանը։ 1926 թվականից տանը գործում էր կուսակցական ակումբը։ 1940 թվականից շենքում տեղակայվել էր Ռոստովի մարզի կուսակցական արխիվը, իսկ Խորհրդային Միության փլուզումից հետո՝ Ռոստովի մարզի պետական արխիվը։ 2000-ական թվականների սկզբին շենքը գտնվում էր վթարային վիճակում։ 2001 թվականին շենքը վերակառուցվել է, որի ընթացքում տունը քանդվել է և կրկին կառուցվել։ Շենքը վերականգնելիս օգտագործվել են դեկորի բնօրինակ տարրերը։ Ներկայում շենքում գտնվում է ՎՏԲ բանկի մասնաճյուղը։

Պատկերասրահ
-----------

* Չեռնովայի տունը նախահեղափոխական բացիկների վրա
* 1909 թվական1909 թվական
* 1910 թվական1910 թվական
* 1916 թվական1916 թվական

* Չեռնովայի տան ճակատի ձևավորման տարրեր
* 
* 
* 
* 
* 
* 
* 
* 
* 
*

Ծանոթագրություններ
------------------

1. ↑  Ростов-на-Дону, Халтуринский переулок, 47 / Большая Садовая улица, 27 (ռուս.) — PhotoBuildings, 2015.
2. 1 2 3 4 5 6 7  *Есаулов Г. В. Черницына В. А.* Архитектурная летопись Ростова-на-Дону. — Ростов-на-Дону, 1999. — С. 105—107. — ISBN 5-8456-0433-8
3. ↑  «Ростов-на-Дону (объекты культурного наследия регионального значения)»։ Официальный портал Правительства Ростовской области։ Արխիվացված է օրիգինալից 2013 թ․ սեպտեմբերի 14-ին։ Վերցված է 2013 թ․ օգոստոսի 24
4. 1 2  *Кукушин B. C.* Эклектика // История архитектуры Нижнего Дона и Приазовья. — Ростов-на-Дону: ГинГО, 1995. — 275 с. — ISBN 5-88616-027-2
5. ↑  «Дом Черновой - с.3»։ voopiik-don.ru։ Արխիվացված է օրիգինալից 2013 թ․ սեպտեմբերի 15-ին։ Վերցված է 2013 թ․ օգոստոսի 27